再游雲居
作者：袁陟
朝代：宋

paragraphs: 風吹嶺頭樹，似欲招行客。
緣雲過絕頂，復見紫霄宅。
平觀三百里，下視八千尺。
隼擊九秋嚴，鵬展萬里翮。
五老鎮相望，西岫天與敵。
可笑培塿群，亦自矜寸碧。
氛埃卷宇宙，雁鶩下川澤。
既諧慧智心，若蹈聖賢域。
危亭據中峰，回抱竦天壁。
沈沈古帝坐，左右列夔稷。
舉頭河漢通，直欲攀南極。
合奏天地籟，兩耳清歷歷。
吁嗟萬類微，胡爲競朝夕。
安知太清上，我方適所適。
尚思西巘路，去冬躡雙屐。
高興挹洪厓，大句鼓天力。
到今巖壑間，浩浩起金石。
安得少陵翁，物外講新格。
重來羈紲在，欲隠世累迫。
多謝受命松，長存歲寒色。